b'\n_START_ARTICLE_\nDeljenolistni mrka\xc4\x8d\n_START_SECTION_\nOpis\n_START_PARAGRAPH_\nDeljenolistni mrka\xc4\x8d zraste do meter in pol visoko in ima okroglo in golo ali le na redko z dla\xc4\x8dicami poraslo steblo, ki se razdeli proti vrhu rastline. Listi so peresasto deljeni v tri suli\xc4\x8daste listi\xc4\x8de, od katerih je srednji najdalj\xc5\xa1i. Listi\xc4\x8di so prav tako goli ali le na redko porasli z dla\xc4\x8dicami. Vejice, na latere se deli steblo poganjajo v nasprotjih po dve iz glavnega stebla, na istih mestih pa poganjajo tudi listi, ki so nasajeni na kratkih in dokaj debelih pecljih._NEWLINE_Socvetja so ko\xc5\xa1ki, ki poganjajo posami\xc4\x8dno ali v parih na koncu vejic, oklepa pa jih po dvoje ovojkov. Zunanji ovojek je sestavljen iz petih do osmih podolgovato jaj\xc4\x8dastih stebelnih listkov, ki so dalj\xc5\xa1i od ko\xc5\xa1ka. Listi notranjega ovojka so kraj\xc5\xa1i in rde\xc4\x8dkaste barve, proti koncu pa so za\xc5\xa1iljeni. Njihov rob je tanek in belkaste barve._NEWLINE_Cvetovi so temno rumene barve in lijakaste oblike. Iz oplojenih cvetov se razvijejo trirobi plodovi, ki so pora\xc5\xa1\xc4\x8deni z dvema ali tremi \xc5\xa1\xc4\x8detinami. Te \xc5\xa1\xc4\x8detine slu\xc5\xbeijo za raznos semena, saj se z njimi plodovi oprimejo dlake ali perja \xc5\xbeivali.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDeljenolistni mrka\xc4\x8d raste po mo\xc4\x8dvirjih in re\xc4\x8dnih bregovih, pa tudi po gozdnih jasah. V ljudskem zdravilstvu se uporablja cela rastlina, ki jo nabiramo od junija doo septembra. Vsebuje karotene, \xc4\x8dreslovinein sluzi, ki pomagajo pri zlatenici. Poleg tega poparki iz mrka\xc4\x8da pospe\xc5\xa1ujejo znojenje in varujejo sluznico.'